Siril Myuller: Jahon banki O‘zbekiston bilan o‘zaro manfaatli sheriklikni rivojlantirishga tayyor

Avval xabar berganimizdek, O‘zbekiston Prezidenti Shavkat Mirziyoyev 13-iyul kuni Jahon bankining Yevropa va Markaziy Osiyo mintaqasi bo‘yicha vitse-prezidenti Siril Myuller boshchiligidagi delegatsiyani qabul qildi. Mehmon uchrashuvdan so‘ng O‘zA muxbiri bilan taassurotlarini o‘rtoqlashdi.

— O‘zbekiston rahbari bilan uchrashuvda Sheriklik dasturi ijrosiga alohida e’tibor qaratdik. Bu dastur qishloq xo‘jaligi, irrigatsiya, energetika, ta’lim, sog‘liqni saqlash kabi sohalarni qamrab olgan.
O‘zbekistonni ijtimoiy-iqtisodiy modernizatsiya qilishda hamkorlikni yanada faollashtirish masalasini ham muhokama qildik. Xususan, oliy ta’lim sohasini isloh qilish, sog‘liqni saqlash tizimini takomillashtirish, maktabgacha ta’lim sifatini oshirish, bunda ayniqsa, qishloq joylardagi shu kabi muassasalarga alohida e’tibor berish borasida kelishib oldik.
Keyingi yillarda O‘zbekistonning iqtisodiy siyosati yanada erkinlashgani, xususan, bank-moliya, soliq tizimidagi o‘zgarishlar, valyuta siyosatining liberallashtirilgani mamlakat iqtisodiy imidjini oshirishda alohida ahamiyat kasb etmoqda. Xususan, mamlakat 2015-yilda Jahon banki reytingida qulay biznes muhiti bo‘yicha 100-o‘rinni egallagan bo‘lsa, bugungi kunda 74-o‘rinda qayd etilmoqda. Ikki yilda 26 pog‘ona o‘sish juda yaxshi ko‘rsatkich bo‘lib, xorijiy investorlarni jalb qilishda muhim omil bo‘ladi.
Jahon banki keng ko‘lamli islohotlarni amalga oshirish va barqaror taraqqiyotni ta’minlash yo‘lida O‘zbekiston bilan o‘zaro manfaatli sheriklikni har tomonlama rivojlantirishga tayyor.